Melodi Grand Prix 2008

**Melodi Grand Prix 2008** var den 46.&nbsp;utgåva av Melodi Grand Prix, Noregs nasjonale uttaking til Eurovision Song Contest. 18 songar deltok i tre delfinalar og *Siste sjanse*. Av desse kom åtte til finalen 9.&nbsp;februar&nbsp;2008 i Oslo Spektrum i Oslo. Vinnarlåten blei «Hold On Be Strong», framført av Maria Haukaas Storeng og skriven av Mira Craig. Storeng representerte Noreg i Eurovision Song Contest 2008 i Beograd. Der kvalifiserte ho seg via første semifinale og enda på 5.&nbsp;plass i finalen med 182&nbsp;poeng. Dette var Noregs beste plassering på fem år. 

## Sendingane
For tredje år på rad bestod Melodi Grand Prix av tre delfinalar, ein *Siste sjanse* og ein finale. Seks songar deltok i kvar delfinale, og dei to beste gjekk rett til finalen i Oslo Spektrum laurdag 9.&nbsp;februar, medan tredje- og fjerdeplassane fekk ein ny moglegheit i *Siste sjanse* onsdag 6.&nbsp;februar*.* Dei to siste i kvar delfinale var ute av tevlinga. I *Siste sjanse* gjekk dei to beste melodiane vidare, slik at det til saman blei åtte songar i finalen.

Fleire byar og tettstader melde seg på i konkurransen om å få ein av delfinalane til seg. Til slutt blei Stavanger, Kongsvinger og Bodø vald til delfinalestader. Bodø hadde òg hatt delfinalar dei to åra før. Per Sundnes var programleiar for alle sendingane. Den første delfinalen blei arrangert i eit 4000 kvadratmeter stort telt på tomta til det komande nye konserthuset i Sandvigå i Stavanger. Dei to neste delfinalane blei haldne høvesvis i Nordlandshallen i Bodø og Kongsvingerhallen i Kongsvinger. *Siste sjanse* blei halden på utestaden Stratos i Oslo, medan finalen gjekk av stabelen i Oslo Spektrum.

I startfeltet var det mange ukjende artistar, med dansebandet Ole Ivars og Maria Haukaas Storeng som dei mest kjende. Crash! og Veronica Akselsen var attende i tevlinga. 

I kvar av dei tre delfinalane fekk ein tidlegare Melodi Grand Prix-vinnar framføre vinnarlåten sin. Dei var høvesvis Kirsti Sparboe med «Oj, oj, oj, så glad jeg skal bli», Anne-Karine Strøm med «Mata Hari» og Ketil Stokkan med «Romeo». I finalen var det Jahn Teigen som stod for pausenummeret, og han framførte ein hylla potpurri med mange av poplåtane sine. Fjorårsvinnar Guri Schanke framførte også «Ven a bailar conmigo» i gullfinalen før røystinga.

Resultatet i alle delfinalane og *Siste sjanse* blei avgjort av sjåarane sine røyster. I finalen røysta sjåarane fram fire låtar til gullfinalen. Resultatet i gullfinalen blei avgjort av tre fagjuryar i kombinasjon med sjåarane sine telefon- og SMS-røyster. Torstein Sødal, Veronica Akselsen, King of Trolls og Maria Haukaas Storeng gjekk vidare til gullfinalen. Maria Haukaas Storeng vann til slutt ein suveren siger i gullfinalen.

## Resultat i finalen

### Første runde

### Gullfinale

## Røysting i finalen
Dei fire mest populære songane i første runde gjekk vidare til gullfinalen. Det fulle resultatet frå første runde blei aldri offentleggjort, og gullfinalistane blei presenterte i tilfeldig rekkjefølgje. I gullfinalen blei resultatet avgjort av ei blanding mellom fagjuryar og sjåarane sine telefonrøyster. Dei tre delfinalebyane hadde kvar sin fagjury som gav 2&nbsp;000, 4&nbsp;000, 6&nbsp;000 og 10&nbsp;000 poeng til de fire gullfinalistane. Etter fagjuryane blei telefon- og SMS-røystene presenterte. Røystene blei delte inn i fem ulike geografiske regionar ut frå kor i landet røystene blei gitt. Kvar røyst talde eitt poeng. Poenga for landsdelane under motsvarar dermed talet på mottatte telefon- og SMS-røyster.

## Delfinalane

### Delfinale 1
**Sandvigå, Stavanger, fredag 11. januar 2008**

### Delfinale 2
**Kongsvingerhallen, Kongsvinger, fredag 18. januar 2008**

### Delfinale 3
**Nordlandshallen, Bodø, fredag 25. januar 2008**

### Siste sjanse
**Stratos, Oslo, onsdag 6. februar, 2008**

## Hendingar
Til saman kom det inn over 600 bidrag til NRKs opne konkurranse, over hundre fleire enn året før. I tillegg kontakta NRK fleire låtskrivarar og inviterte dei til å sende inn bidrag. Åra før hadde det vore ein svensk dominans blant deltakarlåtane i Melodi Grand Prix, noko Jan Eggum kritiserte året før. NRK rosa kvaliteten på dei norske bidraga, og alle låtane i Melodi Grand Prix 2008 var skrivne av nordmenn. Dette var første gong sidan 2001 at berre nordmenn hadde levert låtar til ein norsk finale. Fleire av dei inviterte komponistane som Christian Ingebrigtsen og Eivind Rølles kravde at NRK måtte satse heilnorsk.

Dette året flytta NRK delfinalane attende til fredagar, medan *Siste sjanse* blei halden onsdagen før finalen. Sjåartalet for finalen var 1&nbsp;128&nbsp;000, opp nesten 150&nbsp;000 frå året før. For delfinalane og *Siste sjanse* var sjåartala høvesvis 765&nbsp;000, 711&nbsp;000, 750&nbsp;000 og 468&nbsp;000. Dette var omtrent som for delfinalane året før.

Vinnarlåten blei den største suksessen sidan Wig Wams «In My Dreams» tre år før. «Hold On Be Strong» låg heile 21 veker på VG-lista, der ei veke var på førsteplass. Låten hamna òg på hitlister i fleire andre land, blant anna i Hellas, Danmark og Sverige. Det norske bidraget deltok i den første semifinalen i Eurovision Song Contest 20.&nbsp;mai. Der kom Maria Haukaas Storeng på 4.&nbsp;plass og kvalifiserte seg til finalen laurdag 24.&nbsp;mai. I finalen kom «Hold On Be Strong» på en 5.&nbsp;plass, det beste norske resultatet sidan Jostein Hasselgård i 2003. Noreg blei også det beste vesteuropeiske landet i tevlinga. «Hold On Be Strong» blei òg nominert til *Årets hit* til *[[Spellemannprisen 2008]]*. Dette var andre gong ein Melodi Grand Prix-vinnar blei nominert til denne prisen, første gong var «Nocturne» i 1995.

## Fotnotar